b'\n_START_ARTICLE_\nEric Maskin\n_START_SECTION_\nBaggrund\n_START_PARAGRAPH_\nEric Maskin blev f\xc3\xb8dt i en j\xc3\xb8disk familie i New York i 1950. Han voksede op i Alpine i New Jersey. Han blev uddannet ved Harvard, hvor han fik en Ph.D.-grad i anvendt matematik. Siden 1976 har han v\xc3\xa6ret ansat ved Cambridge University i England, ved Massachusetts Institute of Technology (MIT), ved Harvard, ved Princeton University og siden 2011 igen ved Harvard.\n_START_SECTION_\nForskning\n_START_PARAGRAPH_\nMaskin har arbejdet indenfor en r\xc3\xa6kke forskellige omr\xc3\xa5der af \xc3\xb8konomisk teori, heriblandt spilteori, teorien om incitamenter og kontraktteori. Han er is\xc3\xa6r kendt for sit arbejde indenfor mekanismedesign og implementeringsteori, dvs. studiet af, hvordan man kan indrette institutioner, der kan tilskynde akt\xc3\xb8rerne i en \xc3\xb8konomi til at opf\xc3\xb8re sig p\xc3\xa5 en bestemt m\xc3\xa5de. Det var for dette arbejde, han sammen med to andre fremtr\xc3\xa6dende forskere indenfor samme felt modtog Nobelprisen i 2007._NEWLINE_Maskin var formand for den ansete \xc3\xb8konomsammenslutning Econometric Society i 2003.'